પુરુષને માનસિકતા છે જે તેને ડીએનએમાં મળી છે કે યુવાન અને સુડોળ યુવતી તેને આકર્ષે છે. રોબો ક્યારેય મોટી ઉંમરની કે અદોદળી નહીં હોય. કારણ કે તે પુરુષની ફેન્ટસી હશે. ફેન્ટસી-કલ્પનાને વાસ્તવિક બનાવવાની આ દોડ છે. સ્ત્રી પુરુષના સહજ બંધાતા સંબંધો આજે આધુનિક યુગમાં કોમ્પલિકેટેડ બનીને રહી ગયા છે. આ કોમ્પલિકેશનથી બચવા માટે માનવી રસ્તા શોધે છે. પ્રેમ અને સેક્સ એ બે જરૂરિયાત પણ હવા, પાણી અને ખોરાક જેટલી જ મહત્ત્વની બની જાય છે. બીજી વ્યક્તિ સાથે જોડાઈ ન શકતી વ્યક્તિમાં તે પામવાની ઈચ્છા નથી હોતી એવું નથી. ભૌતિક સુખસગવડો અને સફળતાને પોતાના પ્રેમીપાત્ર સાથે માણવાનો આનંદ અનેરો જ હોય છે. એટલે જ લગ્નસંસ્થા હજી સુધી ટકી છે. પ્રેમ, પરિવાર અને સેક્સ તેને એ ક્રમમાં મૂકી શકાય. પુરુષને ફક્તને ફક્ત સેક્સમાં જ રસ હોય છે તે માનવું અત્યંત ભૂલભરેલું છે. જો સેક્સમાં જ રસ હોત તો અત્યાર સુધીમાં કોમ્પ્યુટરની જેમ સેક્સ રોબો વેચાતા હોત. કોઈની સાથે પ્રેમથી જોડાવાનો આનંદ દરેક પુરુષને મેળવવો હોય છે. ગમે તેટલી સફળતા, સત્તા અને સંપત્તિ તેને સુખનો અહેસાસ કરાવી શકતી નથી. સ્ત્રી સાથેના સહવાસની કેટલી અદમ્ય ઈચ્છાને લીધે જ સ્ત્રી રોબો બનાવીને તેની સાથે લગ્ન કરવાની ઈચ્છા ચીની એન્જિનિયરે પૂરી તો કરી પણ તેને સતત સુધારતો રહેશે. તે ઈચ્છશે કે વગર બોલે કે વિરોધે જેમ તેની ઈચ્છાને સમર્પિત થઈને તેની કલ્પનાઓને સાકાર કરે છે તે જ રીતે તે પ્રેમનો પ્રતિસાદ પણ આપે. કેમ આજે મોડું થયું? મને બહાર ડિનરમાં ક્યારે લઈ જશો? એવા સવાલો કરે એવી ઇચ્છા ચીની યુવાનને પણ થશે જ. શક્ય છે કે જો તેને સાચી સ્ત્રી મળી જશે તો તેની રોબો પત્નીને કોરાણે મૂકી દેતા પણ નહીં જ અચકાય.